Národná rada Slovenskej republiky

## **VII. volebné obdobie**

 Číslo: CRD-989/2017

**553a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 669/2007 Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá a o doplnení zákona Národnej rady Slovenskej republiky č. 162/1995 Z. z. o katastri nehnuteľností (katastrálny zákon) v znení neskorších predpisov v znení neskorších predpisov (**tlač 553a**)v druhom čítaní

 Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona, ktorým sa mení a dopĺňa zákon č. 669/2007 Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá a o doplnení zákona Národnej rady Slovenskej republiky č. 162/1995 Z. z. o katastri nehnuteľností (katastrálny zákon) v znení neskorších predpisov v znení neskorších predpisov (**tlač 553**)(ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením č. 624 zo 16. mája 2017 pridelila predmetný návrh zákona na prerokovanie týmto výborom:

 Ústavnoprávnemu výboru Národnej rady Slovenskej republiky a

Výboru Národnej rady Slovenskej republiky pre hospodárske záležitosti.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

* Ústavnoprávny výbor Národnej rady Slovenskej republiky uznesením č. 211 zo 16. mája 2017.
* Výbor Národnej rady Slovenskej republiky pre hospodárske záležitosti uznesením č. 103 zo 16. mája 2017.

**IV.**

Z uznesení výborov Národnej rady Slovenskej republiky uvedených pod bodom III tejto správy vyplývajú nasledovné pozmeňujúce a doplňujúce návrhy:

1. V čl. I 4. bode v § 8 ods. 5 sa vypúšťa posledná veta.

Legislatívno - technická úprava súvisiaca s novou úpravou v § 9.

**Výbor NR SR pre hospodárske záležitosti**

***Gestorský výbor odporúča schváliť.***

1. V čl. I 4. bode v § 8 odsek 6 znie:

„(6) Nadobudnutím predbežnej držby má vyvlastniteľ právo držby vyvlastňovanej nehnuteľnosti **a jej užívania za účelom vykonania prác uvedených v** rozhodnutí o predbežnej držbe; na predbežnú držbu sa ustanovenie § 134 Občianskeho zákonníka nepoužije. Vyvlastniteľ môže navrhnúť zmenu rozsahu prác vymedzeného v rozhodnutí o predbežnej držbe. Na rozhodnutie o zmene rozsahu prác podľa predchádzajúcej vety sa primerane použijú ustanovenia o rozhodovaní o predbežnej držbe s výnimkou ustanovení odseku 8. Počas trvania predbežnej držby sa práva z nájomných zmlúv a vecných bremien k vyvlastňovanej nehnuteľnosti alebo jej časti neuplatňujú, okrem zákonného vecného bremena.“.

Precizuje sa obsah pojmu predbežná držba. Mení sa status nájomcov a oprávnených z vecných bremien tak, aby ich práva z nájomných zmlúv a zmlúv alebo rozhodnutí o zriadení vecného bremena zostali zachované iba sa počas trvania predbežnej držby nebudú uplatňovať.

**Výbor NR SR pre hospodárske záležitosti**

***Gestorský výbor odporúča schváliť.***

1. V čl. I 4. bode v § 8 ods. 7 sa vypúšťa posledná veta a v prvej vete sa za slovo „vyvlastniteľ“ dopĺňajú čiarka a slová „alebo osoba, ktorá je stavebníkom, alebo osoba, na ktorú boli prevedené alebo prešli práva a povinnosti zo stavebného povolenia vydaného pre stavbu diaľnice,“ a slová „60 dní“ sa nahrádzajú slovami „6 mesiacov“.

Navrhuje sa rozšírenie subjektov, ktorých konanie bude znamenať splnenie podmienky začatia prác.

**Výbor NR SR pre hospodárske záležitosti**

***Gestorský výbor odporúča schváliť.***

1. V čl. I 4. bode v § 8 ods. 8 znie:

„(8) Vyvlastňovaný a oprávnený z vecného bremena, ktorých práva sa nadobudnutím predbežnej držby neuplatňujú, majú za čas výkonu predbežnej držby právo na finančnú náhradu. Vyvlastňovanému sa poskytuje finančná náhrada vo výške všeobecnej hodnoty nájmu určenej znaleckým posudkom. Oprávnenému z vecného bremena sa poskytuje finančná náhrada vo výške všeobecnej hodnoty dočasného obmedzenia práva zodpovedajúceho vecnému bremenu určenej znaleckým posudkom. O finančnej náhrade rozhodne vyvlastňovací orgán samostatným výrokom v rozhodnutí o vyvlastnení. Ak vyvlastňovací orgán nerozhodne o vyvlastnení do 1 roka odo dňa doručenia rozhodnutia o predbežnej držbe vyvlastňovanému alebo oprávnenému z vecného bremena, rozhodne o finančnej náhrade samostatným rozhodnutím.“.

Precizácia poskytovania finančných náhrad.

**Výbor NR SR pre hospodárske záležitosti**

***Gestorský výbor odporúča schváliť.***

1. V čl. I sa dopĺňa nový bod 6., ktorý znie:

„6. V §9 ods. 2 **sa za slová „konaní a" vkladajú slová „§ 58 ods. 2, § 60 ods. 2 písm. b),".**

Nasledujúce body sa prečíslujú.

 Ide o legislatívno-technickú úpravu.

**Výbor NR SR pre hospodárske záležitosti**

***Gestorský výbor odporúča schváliť.***

1. V čl. I v doterajšom bode 5 v § 9 ods. 4 znie:

„(4) V konaní o správnej žalobe podanej proti rozhodnutiu o predbežnej držbe, rozhodnutiu o vyvlastnení, územnému rozhodnutiu na stavbu diaľnice alebo stavebnému povoleniu na stavbu diaľnice sa ustanovenia § 185 až 189 Správneho súdneho poriadku nepoužijú. Kasačná sťažnosť podaná proti rozhodnutiu krajského súdu vo veci samej vydanému v konaní o správnej žalobe proti rozhodnutiu o predbežnej držbe, rozhodnutiu o vyvlastnení, územnému rozhodnutiu na stavbu diaľnice alebo stavebnému povoleniu na stavbu diaľnice má odkladný účinok; ustanovenia § 446 ods. 1 a § 447 ods. 1 Správneho súdneho poriadku sa nepoužijú.“.

Vylučuje sa možnosť priznania odkladného účinku správnej žalobe. Zavádza sa odkladný účinok v prípade kasačných sťažností proti rozhodnutiam krajských súdov.

**Výbor NR SR pre hospodárske záležitosti**

***Gestorský výbor odporúča schváliť.***

1. V čl. II sa slová „15. mája 2017“ nahrádzajú slovami „dňom vyhlásenia“ a súčasne sa v čl. I v § 9b v nadpise vypúšťajú slová „k úpravám účinným od 15. mája 2017“ a v ods. 1 sa slová „pred 15. májom 2017 sa dokončia podľa tohto zákona v znení účinnom od 15. mája 2017“ nahrádzajú slovami „pred účinnosťou tohto zákona sa dokončia podľa tohto zákona“ a v ods. 2 sa slová „pred 15. májom 2017“ sa nahrádzajú slovami „pred účinnosťou tohto zákona“.

Úprava účinnosti a súvisiacich prechodných ustanovení zohľadňujúca dĺžku legislatívneho procesu.

**Výbor NR SR pre hospodárske záležitosti**

***Gestorský výbor odporúča schváliť.***

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona, ktorým sa mení a dopĺňa zákon č. 669/2007 Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá a o doplnení zákona Národnej rady Slovenskej republiky č. 162/1995 Z. z. o katastri nehnuteľností (katastrálny zákon) v znení neskorších predpisov v znení neskorších predpisov (**tlač 553**)

**s c h v á l i ť** vznení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť.

 Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 104 zo 16. mája 2017.

Týmto uznesením výbor zároveň poveril spravodajcu Milana Mojša, aby na schôdzi Národnej rady Slovenskej republiky predniesla spoločnú správu o výsledku prerokovania návrhu vo výboroch Národnej rady Slovenskej republiky.

Bratislava 16. mája 2017

Jana **K i š š o v á, v.r.**

predsedníčka Výboru NR SR

pre hospodárske záležitosti